**У П У Т С Т В О**

**ЗА СПРОВОЂЕЊЕ НАМЕНЕ ПРОГРАМА РАСПОДЕЛЕ И КОРИШЋЕЊА ПОДСТИЦАЈНИХ СРЕДСТАВА ЗА РАЗВОЈ ПОЉОПРИВРЕДЕ НА ПОДРУЧЈУ АП КОСОВО И МЕТОХИЈАУ 2020. ГОДИНИ**

**КРОЗ ПОДРШКУ РАЗВОЈУ ПРЕРАЂИВАЧКИХ ДЕЛАТНОСТИ**

Београд, фебруар 2020. године

**ОСНОВНЕ ИНФОРМАЦИЈЕ О ПРОГРАМУ**

Полазећи од законских поставки, Стратегије дугорочног економског развоја на Косову и Метохији, Стратегије одрживог повратка и опстанка на Косову и Метохији и сачињене анализе тренутног стања пољопривреде на овом подручју, Канцеларија за Косово и Метохију је припремила Програм расподеле и коришћења подстицајних средстава за развој пољопривреде на подручју АП Косово и Метохија за 2020. годину.

Програм подразумева улагање у комплетан ланац производних и прерађивачких капацитета из области пољопривреде, од нивоа основних производних ресурса, попут засада са садним и семенским материјалом, стакленика, пластеника, стада, крда, живинских заједница, пчелињих друштава, са пратећом инфраструктуром, преко прерађивачких система, укључујући, између осталог, системе за прераду и финалну производњу, у виду појединачних линија за обраду и/или паковање и комплетних фабричких целина, до стручних услуга и консалтинга у области обуке и логистике за узгој, производњу, прераду и пласман производа на тржиште.

Очекује се да ће у периоду важења Програма доћи до повећања броја регистрованих пољопривредних газдинстава на територији програмских јединица локалне самоуправе АП Косово и Метохија, односно, јачања позиције српских произвођача са ових простора, што ће се позитивно одразити на повећање укупног прихода и побољшање животног стандарда становника ових подручја. У тако дефинисаном пословном амбијенту створиће се услови за планску производњу у области прерађивачких делатности која препознаје специфичне улоге великих компанија са простора централне Србије и АП Војводина које би вршењем откупа производа произвођача са ових простора истима обезбедиле стратешки значајну позицију у привреди Републике Србије у будућности.

**Једна од намена Програма је –** Улагање у изградњу и опремање објеката за развој производних и прерађивачких делатности, као и у подизање капацитета земљорадничких задруга

Канцеларија за Косово и Метохију је Програм расподеле и коришћења подстицајних средстава за развој пољопривреде на подручју АП Косово и Метохија у 2020. години сачинила на основу анализе којом су утврђени приоритети улагања који могу највише да допринесу расту националне економије на подручју АП Косово и Метохија. Као резултат анализе идентификоване су гране прехрамбене индустрије које имају највише потенцијала за интензиван развој у циљу унапређења конкурентности и запошљавања

**ПРАВНИ ОКВИР**

Правни оквир за реализацију ове намене Програма расподеле и коришћења подстицајних средстава за развој пољопривреде на подручју АП Косово и Метохија за 2020. годину чине: Закон о буџету Републике Србије за 2020. годину (''Сл. гласник РС'' бр. 84/19); Закон о привредним друштвима („Сл. Гласник РС" бр. 36/11, 99/11, 83/14 – др. Закон, 5/15, 44/18 и 95/18); Уредба о класификацији делатности („Службени гласник РС“, број 54/2010) и Финансијски план Канцеларије за Косово и Метохију за 2020. годину.

**ТРАЈАЊЕ ЈАВНОГ ПОЗИВА**

Јавни позив је отворен 10. фебруара 2020. године до утрошка средстава.

**УСЛОВИ ЗА ДОДЕЛУ ПОДСТИЦАЈА**

Права на ову врсту подстицаја имају:

1. регистрована пољопривредна газдинства са пребивалиштем на територији АП Косово и Метохија;
2. физичка лица – предузетници, са седиштем на територији АП Косово и Метохија;
3. правна лица са седиштем на територији АП Косово и Метохија;
4. земљорадничке задруге са седиштем на територији АП Косово и Метохија.

**НАМЕНА ПОДСТИЦАЈНИХ СРЕДСТАВА**

Подстицајна средства за изградњу и опремање објеката за развој прерађивачких делатности намењена су млекарама, кланицама, винарама, пиварама, пекарама прерађивачима меса, воћа, поврћа и других култура и сл.

Подстицаји се додељују за следеће намене:

* изградњу објеката и изградњу просторија за прикупљање и складиштење млека и млечних производа, меса, воћа/поврћа, вина пива и др.;
* набавку нових производних линија за покретање прерађивачке делатности или проширење асортимана производа, односно прерађивачких система, укључујући, између осталог, системе за прераду и финалну производњу, у виду појединачних линија за обраду и/или паковање и комплетних фабричких целина;
* набавку нових машина и/или опреме у циљу модернизације постојећих или опремања нових прерађивачких капацитета;
* подизање капацитета земљорадничких задруга;
* реконструкцију прерађивачких објеката.

**Листа прихватљивих делатности за финансирање:**

* **Производња прехрамбених производа** 
  + Прерада и конзервисање меса и производа од меса
  + Прерада и конзервисање воћа и поврћа
  + Производња биљних и животињских уља и масти
  + Производња млечних производа
  + Производња млинских производа, скроба и скробних производа
  + Производња пекарских производа и тестенине
  + Прерада и конзервисање рибе, љускара и мекушаца
  + Производња кондиторских производа
  + Производња осталих прехрамбених производа
  + Производња готове хране за животиње
* **Производња пића** 
  + Производња безалкохолних пића
  + Производња алкохолних пића
    - Производња пива и кваса
    - Производња вина
    - Производња жестоких алкохолних пића (ракија, вињак и сл.)

**РЕАЛИЗАЦИЈА СРЕДСТАВА И ПРОГРАМСКИХ АКТИВНОСТИ**

Програм предвиђа да физичка лица – носиоци пољопривредних домаћинстава, регистрована пољопривредна газдинства, правна лица, предузетници и земљорадничке задруге подносе захтев јединицама локалне самоуправе АП Косово и Метохија, које по комисијском утврђивању чињеничног стања на терену, подносе Канцеларији за Косово и Метохију захтев за одобравање финансијских средстава са свом пратећом документацијом, након чега Канцеларија за Косово и Метохију по разматрању достављене документације доноси одлуку о одобравању финансијских средстава.

**Уколико се по оглашеном Јавном позиву на подручју општине јаве заинтересована породична домаћинства која немају регистровано пољопривредно газдинство, јединице локалне самоуправе ће исте упутити у процес регистровања при канцеларији Управе за трезор у Косовској Митровици како би се регистровали и тиме стекли право да аплицирају.**

По пријему одлука јединице локалне самоуправе покрећу поступак јавне набавке за потребна добра/услуге. По успешно спроведеном поступку јавне набавке, јединице локалне самоуправе закључују уговоре са најповољнијим понуђачима које уз комплетну тендерску документацију достављају Канцеларији за Косово и Метохију. Испорука добара извршиће се franco општина.